Voormalige transitowag gevonnis(Argieffoto: Unsplash) ’n Voormalige transitowag is Vrydag tot 15 jaar tronkstraf in die Soshanguve-landdroshof gevonnis vir ’n gewapende transitorooftog wat op 28 Oktober 2019 plaasgevind het. Tebogo Abraham Leotlela (49) was destyds deel van ŉ groep gewapende rowers wat Fidelity-wagte by die Batho Plaza in Soshanguve oorval het nadat hulle ŉ OTM by Capitec-bank hervul het. Opvolgondersoeke het tot Leotlela se inhegtenisneming op 30 Oktober 2019 gelei en hy was sedertdien in aanhouding. Volgens kapt. Lloyd Ramovha, woordvoerder vir die Valke, het Leotlela verskeie kere probeer om op borgtog vrygelaat te word, maar dit is elke keer teengestaan. Nog twee mans, Jan Mafolo (32) en Paul Patrick Sekhalelo (42), albei voormalige Fidelity-wagte, is ook destyds in hegtenis geneem en onderskeidelik in Februarie en Maart vanjaar gevonnis. Hulle het onderskeidelik vonnisse van tien en 39 jaar ontvang nadat hulle skuldig gepleit het. Die provinsiale hoof van die Valke in Gauteng, genl.maj. Ebrahim Kadwa, het die ondersoekspan geloof vir hul werk. “Die hantering van transitorooftogte bly een van ons topprioriteite in die provinsie. Ons verskerp voortdurend ons pogings om hierdie misdade hok te slaan,” het hy gesê.